Úradný vestník L 091 , 31/03/2001 S. 0042 - 0043



Nariadenie Komisie (ES) 646/2001 z 30. marca 2001 o zatriedení určitého tovaru do kombinovanej nomenklatúry KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku [1], naposledy zmenenom a doplnenom nariadením (ES) 2559/2000 [2], najmä na jeho článok 9, keďže: (1) S cieľom zabezpečenia jednotného uplatňovania kombinovanej nomenklatúry uvedenej v prílohe k uvedenému nariadeniu je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu. (2) Nariadenie (EHS) 2658/87 určovalo všeobecné pravidlá interpretácie kombinovanej nomenklatúry. Tieto pravidlá sa uplatňujú na všetky ostatné nomenklatúry, ktoré sú na nej úplne alebo čiastočne založené alebo ktoré k nej pridávajú akékoľvek ďalšie triedenie a sú zavedené osobitnými ustanoveniami spoločenstva, s cieľom uplatňovania colných a iných opatrení týkajúcich sa obchodu s tovarom. (3) Podľa uvedených všeobecných pravidiel sa musí tovar opísaný v stĺpci 1 tabuľky v prílohe k tomuto nariadeniu zatriediť podľa číselných znakov kombinovanej nomenklatúry (KN) označených v stĺpci 2 na základe dôvodov uvedených v stĺpci 3. (4) Je vhodné, aby záväzné informácie o nomenklatúrnom zatriedení tovaru, vydané colnými orgánmi členských štátov v súvislosti so zatriedením tovaru v kombinovanej nomenklatúre, ktoré nevyhovujú ustanoveniam tohto nariadenia, mohli naďalej využívať ich držitelia v súlade s ustanoveniami článku 12 ods. 6 nariadenia Rady (EHS) 2913/92 z 12. októbra 1992 ustanovujúceho Colný kódex spoločenstva [3], naposledy zmeneného a doplneného nariadením Európskeho parlamentu a Rady (ES) 2700/2000 [4], a to počas obdobia troch mesiacov. (5) Opatrenia uvedené v tomto nariadení sú v súlade so stanoviskom Výboru pre colný kódex, PRIJALA TOTO NARIADENIE: Článok 1 Tovar uvedený v stĺpci 1 priloženej tabuľky je zatriedený v kombinovanej nomenklatúre (KN) podľa číselných znakov KN označených v stĺpci 2 tejto tabuľky. Článok 2 Záväzné informácie o nomenklatúrnom zatriedení tovaru, vydané colnými orgánmi členských štátov, ktoré nevyhovujú ustanoveniam tohto nariadenia, možno naďalej využívať v súlade s ustanoveniami článku 12 ods. 6 nariadenia Rady (EHS) 2913/92, a to počas troch mesiacov. Článok 3 Toto nariadenie nadobúda účinnosť 20. deň po dni jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 30. marca 2001 Za Komisiu Frederik Bolkestein člen Komisie [1] Ú. v. ES L 256, 7.9.1987, s. 1. [2] Ú. v. ES L 293, 22.11.2000, s. 1. [3] Ú. v. ES L 302, 19.10.1992, s. 1. [4] Ú. v. ES L 311, 12.12.2000, s. 17. -------------------------------------------------- PRÍLOHA Opis tovaru | Zatriedenie — číselný znak KN | Odôvodnenie | (1) | (2) | (3) | Tovar opísaný ako prenosný prístroj na monitorovanie dieťaťa vo forme súpravy určenej na maloobchodný predaj, pozostávajúcej z: vysielacieho/prijímacieho zariadenia na rádiotelefóniu so zabudovaným mikrofónom a reproduktoromprenosného vysielacieho/prijímacieho zariadenia na rádiotelefóniu so zabudovaným mikrofónom a reproduktoromdvoch sieťových adaptérovVysielacie/prijímacie zariadenie, ktoré má aj interkomunikačnú funkciu, sa môže používať buď pomocou batérií alebo sieťového adaptéra.Prenosné vysielacie/prijímacie zariadenie, ktoré má aj interkomunikačnú funkciu, je dobíjateľné a počas dobíjania je plne funkčné. Zariadenie slúži predovšetkým na prenos zvukov, ktoré vydáva dieťa v jeho blízkosti. Vysielacia/prijímacia funkcia však umožňuje aj rozprávať sa s dieťaťom. Vysielacie/prijímacie zariadenia majú dosah približne 100 metrov. | 85252099 | Zatriedenie sa určuje podľa všeobecných pravidiel 1 a 6 platných pre interpretáciu kombinovanej nomenklatúry a znením číselných znakov KN 8525, 852520 a 85252099 | --------------------------------------------------